《打碟子歌》
清代·王安修

秦淮水满桃根愁，短衫秃袖横轻舟。新声烂漫烦手集，材童弦索纷嘲啁。

中有一技更奇绝，非丝非竹喧中流。联绵嘈囋巧应节，轻撚急击随狂讴。

眩精骇耳畅络绎，浮音靡靡哀箜篌。林深雾暗黄莺啭，天空日暮游丝柔。

芭蕉急雨闻夜半，斜飞密洒惊穷秋。或云谢后妒飞燕，玉瓯犀箸风飕飕。

又云郭生击邢越，丛铃碎佩语幽修。坐觉镫船箫鼓咽，转令坊市争欢咻。

腐儒闻之三叹息，雷鸣瓦釜黄钟羞。安得鲸音铿六合，一破儿女声啾啾。

作者简介：王安修，初名文治，字后村，歙县人。诸生。有《后村诗集》、《吴越游草》。